ગાંધીજીના જ્યેષ્ઠ પુત્ર હરિલાલના જીવન ઉપર આધારિત ગાંધીજીની પારિવારિક કથા ‘પ્રકાશનો પડછાયો’. આ કથા ગુજરાતી ઉપરાંત મરાઠી, હિંદી અને અંગ્રેજીમાં નાટ્યરૂપે મંચસ્થ થઈ. તત્કાલીન રાષ્ટ્રપતિ શ્રી કે. આર. નારાયણનના વિશેષ નિમંત્રણથી એનું અંગ્રેજી નાટ્યરૂપ રાષ્ટ્રપતિભવનમાં ખાસ નિમંત્રિતો સમક્ષ ભજવાયું. આ અંગ્રેજી નાટક(દિગ્દર્શક -ફિરોઝ ખાન) યુરોપ, અમેરિકા અને દક્ષિણ આફ્રિકાના અનેક શહેરોમાં ભજવાયું. ન્યુયોર્કની ઇન્ડો અમેરિકન આર્ટ્સ કાઉન્સિલના ઉપક્રમે કોલંબિયા યુનિવર્સિટીમાં ૧૯૯૯ માં ગાંધી જયંતિ નિમિત્તે યોજાયેલા ખાસ કાર્યક્રમમાં, શ્યામ બેનેગલની ફિલ્મ ‘મેકિંગ ઓફ મહાત્મા’ સાથે આ નાટક ‘મહાત્મા વર્સેસ ગાંધી’ ને પણ સ્થાન મળ્યું હતું. આ નિમિત્તે એના લેખક તરીકે યુરોપ તથા અમેરિકાના પ્રવાસનો અવસર સાંપડ્યો હતો.